*OBJAVA ZA MEDIJE*

**Croatia Rally nakon prva 4 brzinska ispita: Neuville vodi nakon gotovo savršenog starta**

*Zagreb, 23. travnja 2021.* - Thierry Neuville i Martijn Wydaeghe vode na Croatia Rallyu nakon prva četiri brzinska ispita te su jutros gotovo savršeno započeli treće natjecanje ovogodišnjeg FIA Svjetskog prvenstva u reliju.

Belgijci u Hyundaiju i20 Coupe WRC bili su najbrži na brzinskim ispitima jedan, dva i četiri te se na Zagrebački Velesajam vraćaju na podnevni servis s prednošću od 7,3 sekunde ispred posade Elfyn Evans/Scott Martin, viceprvaka prošlogodišnjeg Svjetskog prvenstva u Toyota Yaris WRC.

Svjetski prvaci koji brane naslov, posada Sébastien Ogier/Julien Ingrassia su treći s 5,0 sekundi zaostatka iza momčadskih kolega Evansa i Martina, a Hyundaijeve posade Ott Tänak/Martin Järveoja i Craig Breen/Paul Nagle su četvrti, odnosno peti.

*„Imali smo pristojan nastup, vozim najbolje što mogu“*, rekao je **Neuville** po završetku četvrtog brzinca. *“Dvije posljednje etape su bile stvarno skliske. Uvjeti bi trebali biti manje-više jednaki za sve, ali došlo je do nekih zaista iznenađujućih promjena u gripu.“*

**Dramatičan početak u spektakularnoj Hrvatskoj**

Rastuće temperature pod vedrim plavim nebom i prekrasna priroda osigurali su spektakularnu pozornicu za prvo WRC natjecanje u Hrvatskoj nakon jučerašnjeg *shakedowna* i ceremonijalnog starta. Drame je bilo nakon nekoliko prvih kilometara početnog brzinca kada su vodeći Kalle Rovanperä i Jonne Halttunen izletili. Finci su neozlijeđeni, ali njihova Toyota Yaris WRC pretrpjela je veliku štetu, iako se nadaju da će ju moći popraviti za subotnji nastup.

*„Jonne i ja smo dobro“*, rekao je **Rovanpera** za WRC Plus All Live. *“Bilo je to pred sam kraj brzinskog ispita, zadnja dionica nizbrdo, koja je bila stvarno skliska i veći dio etape prilično sam nisko upravljao automobilom. Pri ulasku u zavoj sam zakočio i pokušao skrenuti, ali već u ulasku u zavoj gubim automobil, nisam uspio doći u pravu trkaću liniju i zato smo izletjeli.“*

Posada Ogier/Ingrassia su dovršili 6,94 kilometara dugu etapu Rude - Plešivica na petom mjestu i s probušenom lijevom stražnjom gumom nakon što su gotovo izletjeli nas istom zavoju gdje su ispali Rovanperä i Halttunen. *„Bio je to trenutak na istom zavoju gdje je izletio Kalle te smo skoro i mi otišli“*, objasnio je **Ogier**. *“Guma je pukla i izgubio sam gotovo šest sekundi. Ali nastavljamo.“*

**Neuville/Wydaeghe u napadu, Tänak/Järveoja nadoknađuju**

Nakon što su ostvarili nabolje vrijeme na početnom brzincu za 2,1 sekunde, posada Neuville/Wydaeghe su ponovno bili najbrži na drugom brzinskom ispitu, ovaj put s razlikom od 4,9 sekundi. Toyotine posade Ogier/Ingrassia i Evans/Martin ostvarile su identično najbrže vrijeme na trećem brzincu prije nego što su Neuville/Wydaeghe najbržim prolazom kroz četvrti brzinski ispit vratili prvom danu napetost.

Trojica najboljih odabrali su kombinaciju mekih i tvrdih guma Pirelli za jutarnju sekciju, dok su se Ott Tänak i Martin Järveoja odlučili za tvrde gume sa samo jednom rezervom na svom Hyundai i20 Coupe WRC. Estonci su ukupno četvrti, sa zaostatkom od 17,8 sekundi za vodećima.

*„Ne kažem da je izbor guma bio pogrešan, ali osjećaj nije bio dobar“*, rekao je **Tänak** za WRC Plus All Live. *„Čak i ako je potpuno suho i sve izgleda suho, teško je držati kontrolu i moramo bolje paziti. Toliko je promjena na površini, a na svakom mjestu je drugačije i teško je biti siguran. Moramo sada dobro proučiti podatke. Danas popodne sigurno trebamo drugačiji pristup.“*

**Fourmaux vrhunski debitirao**

Uz suvozača Renauda Jamoula, Adrien Fourmaux u potpunosti je iskoristio svoj prvi nastup u elitnoj WRC kategoriji. Francuz koji vozi za M-Sport Ford World Rally Team je ukupno šesti, a slijede ga momčadski kolege Gus Greensmith i Chris Patterson.

Posada Pierre-Louis Loubet/Vincent Landais je na osmom mjestu, a Takamoto Katsuta i Daniel Barrritt su skliznuli na deveto mjesto nakon širokog otklizavanja na desnom skretanju i udaru u rub tijekom četvrtog brzinskog ispita. Japanski vozač Toyote završava etapu s probušenom lijevom stražnjom gumom.

**WRC2 prvaci predvode**

Branitelji naslova Mads Østberg i Torstein Eriksen (Citroën C3 Rally2) preuzeli su vodstvo WRC2 kategorije na trećem brzincu nakon što je prvoplasirana posada Nikolay Gryazin/Konstanin Aleksandrov (Volkswagen Polo GTI R5) izgubila vrijeme nakon što je teško prizemljenje probušilo prednju lijevu gumu. Gryazin/Aleksandrov su izgubili još vremena kad su zamalo sletili u jarak blizu cilja četvrtog brzinskog ispita. No, vratili su se na drugo mjesto svoje kategorije kada su Teemu Suninen/Mikko Markkula skliznuli s ceste na istom zavoju i izgubili više od 30 sekundi u Ford Fiesta Rally2 automobilu.

Andreas Mikkelsen i Ola Fløene, koji su bili treći u WRC2 kategoriji nakon prva dva relija, zaustavili su se na drugom brzinskom ispitu s oštećenim desnim stražnjim ovjesnim krakom na svojoj Škodi Fabiji Rally2 Evo. Yohan Rossel (Citroën C3 Rally2) zasad je vodeći na Croatia Rallyju u WRC3 kategoriji s 9,5 sekundi ispred Kajetana Kajetanowicza. Martin Koči predvodi u Junior WRC kategoriji u Ford Fiesti Rally4.

**Što slijedi?**

Poslijepodnevna sekcija započinje ponavljanjem etape Rude - Plešivica u dužini od 6,94 kilometra sa startom u 15:01. Posade se trebaju vratiti u servisni park na Zagrebački Velesajam radi servisa u 18:20.